Aalborg Atletik kan for første gang i mange år få en løber med til EM. Lørdag opfyldte 17-årige Benjamin Lobo Vedel nemlig kvalifikationskravet på 400 meter-distancen ved et stævne i Sverige. Vedel løb de 400 meter i tiden 47,47 sekunder ved Best Western Games i svenske Växjö. Dermed opfylder han kravet for at kunne blive udtaget til indendørs-EM i atletik for seniorer, som afholdes i Prag i marts. Benjamin Lobo Vedel, som har den danske rekord på 400 meter-distancen for både U23-, U20- og U18-løbere, er nu afhængig af, at Dansk Atletik Forbund udtager ham til europamesterskabet.

Referat:
Den 17-årige Aalborg-løber Benjamin Lobo Vedel kvalificerede sig lørdag til indendørs-EM i atletik på 400 meter-distancen.